AÇAR SÖZLƏR
Verilənlər
Kəmiyyətlər
Dəyişən kəmiyyət
Sabit kəmiyyət
Sətir tipli kəmiyyət
Boş sətir
Python dilində x adlı dəyişən yaratmaq üçün bərabərlik işarəsindən (=) istifadə edilir və sonra həmin dəyişənin qiyməti göstərilir. Aşağıdakı nümunədə x adlı dəyişən yaradılır və ona 100 qiyməti mənimsədilir (bu o demək deyil ki, başqa dəyişən həmin qiyməti ala bilməz):
>>> x = 100
Dəyişənin qiymətinin nə olduğunu bilmək üçün komanda sətrində print, ondan sonra mötərizə içərisində dəyişənin adı yazılır və <Enter> klavişi basılır:
>>> print(x)
100
Dəyişənin qiymətini istənilən zaman dəyişmək olar.
>>> x = 200
>>> print(x)
200
Deyişənlərin adında latın əlifbasının həm baş, həm də kiçik hərflərindən, rəqəmlərdən və altcizgi (_) simvolundan istifadə etməyə icazə verilir. Dəyişənin adında boşluq simvolu ola bilməz. Birinci simvolun hərf olması vacibdir. Dəyişənin adı bir, yaxud bir neçə simvoldan ibarət ola bilər. Aşağı və yuxarı registrdə yazılmış eyni simvollar fərqli hesab edilir; məsələn: count, Count və COUNT fərqli identifıkatorlardır.
Proqramlaşdırmada ədədlərlə yanaşı, sətir tipli kəmiyyətlərdən də geniş istifadə olunur. Sətir dedikdə hər hansı simvollar ardıcıllığı nəzərdə tutulur. Bu simvollar rəqəmlər də ola bildiyindən ədədlərlə qarışmaması üçün proqramlaşdırma dillərində sətirlər apostrof, yaxud dırnaq işarələri arasında yazılır. Məsələn: 'Python', 'orman22', "Araz cayı". Sətirdə heç bir simvol olmaya da bilər. Belə sətrə boş sətir deyilir və '' şəklində göstərilir.
Bir vacib məqamı də bilmək lazımdır. Logo və bir sıra başqa dillərdə olduğu kimi, Python dilində deyişənlər qabaqcadan elan edilmir. Ona görə də istənilən dəyişənə hər hansı qiyməti mənimsətmək olar. Məsələn:
>>> abc = 'yüz'
>>> abc
'yüz'
>>> abc = 100
>>> abc
100
Python dilində ədədlər adi tam (int tipi) və ya həqiqi (float tipi) ola bilir. Həqiqi ədədləri tama və əksinə çevirmək üçün Python dilində int() və float()