22. Elektron cədvəl

N° | Malın adı | Ölçü v. | Qiyməti | Miqdarı | Miqdarı
--- | --- | --- | --- | --- | ---
1 | Yulaf | qutu | 3,99 | 10 |
2 | Süd | qutu | 2,15 | 25 |
3 | Diş pastası | ədəd | 1,95 | 7 |
4 | Sabun | ədəd | 0,50 | 6 |
Yekun |

-
Verilmiş cədvəli sözlə necə təsvir etmək olar?
-
Bu cədvəli mətn redaktorunda hazırlasaydınız, sonuncu sütunun qiymətlərini necə hesablayardınız?
İnformasiyanın ən geniş istifadə olunan və çox əlverişli təqdimolunma formalarından biri cədvəldir. Siz mətn redaktorunun imkanlarından istifadə edərək sadə cədvəl və diaqramlar yaratmağı öyrənmişsiniz.
Mətn redaktorlarında sadə cədvəllər qurmaq imkanı olsa da, müəyyən hesablamalar tələb edən cədvəllərlə işləmək üçün xüsusi proqramlar vardır. Belə tətbiqi proqramlara elektron cədvəllər , yaxud cədvəl prosessorları deyilir. Microsoft şirkətinin Excel və OpenOffice.org paketinə daxil olan OpenOffice Calc elektron cədvəl proqramları daha populyardır.
Elektron cədvəl faylına iş kitabı, yaxud sadəcə, kitab deyilir. İş kitabı bir neçə iş vərəqindən ibarətdir və ona yeni vərəqlər artırmaq olur. Ekranda iş vərəqlərindən yalnız biri görünür, o biri vərəqlərə keçmək üçün uyğun vərəqin yarlığını çıqqıldatmaq lazımdır. Hər bir iş vərəqi quruluş baxımından şahmat taxtasını xatırladır. O hər birinin öz adı olan sətir və sütunlardan ibarətdir. Sətir və sütunun kəsişməsi xana adlanır.