AÇAR SÖZLƏR
Proqram
Operator (Deyim)
Python redaktoru
Ötən dərsdə və indi baxılan nümunələr Python dilinin ayrıca komandalarından ibarət idi. Əlbəttə, bəzi hesablamalar aparmaq üçün belə bir imkanın olması çox yaxşıdır. Bununla belə, həmin nümunələrə proqram demək olmaz.
Məlumdur ki, proqramlaşdırma dilində proqram nizamlı şəkildə bir yerə yığılmış komandalar (göstərişlər) ardıcıllığıdır. Proqramlaşdırmada hər bir ayrıca komanda operator və ya deyim (ingiliscə “statement”) adlandırılır.
İndi gəlin Python dilində ilk proqramımızı yazaq. Bəs proqramın mətnini harada yazmalı? Python örtüyü bu məqsəd üçün yaramır, çünki o, ayrıca sətirlərlə işləyir. Ona görə də proqram mətnlərini daxil etmək və redaktə etmək üçün redaktora ehtiyac var. Python proqramlaşdırma mühitinin öz redaktoru - Python redaktoru vardır. Əlbəttə, bu məqsədlə hər hansı mətn redaktorundan da (məsələn, Notepad proqramından) istifadə etmək olar.
ADDIM -
ADDIM-2
Python redaktor ilə iş
1.
Əgər açıq deyilsə, Python redaktorunu başladın.
2.
Menyudan File ⇒ New File komandasını seçin. Şəkildə gördüyünüz pəncərə - Python redaktoru açılacaq.
3.
Aşağıdakı proqramı redaktora daxil edin.
print ("Python dilini öyrənməyə başladım!")
print ("Bu mənim Python dilində ilk proqramımdır.")
print ("İndiyədək proqramlarımı ALPLogo-da yazırdım.")
4.
File ⇒ Save As menyu komandasını seçin. Fayla uyğun ad verib (məsələn, first və ya begin) öz qovluğunuzda saxlayın. Redaktor verdiyiniz ada .py uzantısını əlavə etməlidir ki, kompüter həmin faylı Python proqramı kimi qəbul etsin.
5.
Run ⇒ Run Module menyu komandasını seçin. Proqram icra ediləcək və nəticə Python örtüyündə əks olunacaq.
Python dilini öyrənməyə başladım.
Bu mənim Python dilində ilk proqramımdır.
İndiyədək proqramlarımı ALPLogo-da yazırdım.