16. Faylların axtarışı
-
Axtardığınız sənədi necə tapmaq olar?
-
Kompüterdə fayl hansı parametrlərlə xarakterizə olunur?
Fəaliyyət
Kompüterdə fayllarınızı saxladığınız qovluqları gözdən keçirin. Bir neçə mətn və qrafik faylın parametrlərini uyğun xanalara yazmaqla verilmiş cədvəli doldurun.

Faylın adı | Faylın uzantısı | Yerləşdiyi disk | Yerləşdiyi qovluq | Ölçüsü | Dəyişdirilmə tarixi
--- | --- | --- | --- | --- | ---

Nəticəni müzakirə edək:
-
Mətn sənədləri və qrafik fayllar hansı qovluqlarda saxlanır?
-
Sizcə, ən böyük olan hansı fayldır? Ən son dəyişdirilmiş fayl hansıdır?
AÇAR SÖZLƏR
Axtarış sistemi
Axtarış sahəsi
Açar söz
Bəzən hər hansı bir faylın və ya qovluğun harada saxlandığını, yaxud hansı adla saxlandığını heç cür xatırlamaq olmur. Belə fayl, yaxud qovluqları tapmaq üçün əməliyyat sistemində axtarış sistemi nəzərdə tutulmuşdur. Əlbəttə, əməliyyat sisteminin sizə kömək edə bilməsi üçün ona ipucu verməlisiniz, yəni axtardığınız obyektin aşağıdakı parametrlərindən, heç olmasa, birini ona bildirməlisiniz:

- faylın (qovluğun) adını, yaxud onun bir hissəsini;
- faylda olan hər hansı söz və ya cümlənin bir hissəsini;
- faylın (qovluğun) yaradılma, son yazılma və ya dəyişdirilmə tarixini;
- faylın tipini (uzantısını);
- faylın (qovluğun) ölçüsünü.