AÇAR SÖZLƏR
İnformasiya inqilabları
İnformasiya cəmiyyəti
İnformasiyalaşdırma
İnformasiyanın emalı
Giriş
Çıxış
Saxlanma
Çevrilmə
İnformasiya cəmiyyətinin daha formal tərifini isə sosioloqlar verirlər. Bəşəriyyət öz inkişafında bir neçə mərhələdən keçmişdir:
1.
Aqrar cəmiyyət.
2.
Sənaye cəmiyyəti.
3.
Postsənaye cəmiyyəti.
Hər mərhələnin adı həmin dövrdə əhalinin əksər hissəsinin nə ilə məşğul olması ilə bağlıdır. Bu meyarlarla baxıldıqda informasiya cəmiyyəti elə bir cəmiyyətdir ki, orada cəmiyyət üzvlərinin əksəriyyəti informasiyanın istehsalı, saxlanılması, emalı və onun istifadəsi ilə məşğul olur.
İnformasiya cəmiyyətinə keçid müxtəlif sahələrdə informasiyanın ötürülməsi və onun emalı üçün müasir vasitələrdən istifadə edilməsi ilə başlanıb. Bu proses informasiyalaşdırma adlanır.
İnformasiyanın emalı mərhələləri. İnformasiyanın məzmununun və ya təqdimolunma formasının dəyişdirilməsi prosesi informasiyanın emalı adlanır.
İnformasiyanın emalı müəyyən qaydalara uyğun olaraq hər hansı subyekt tərəfindən yerinə yetirilir. Bu subyekt informasiyanın emalının icraçısı adlandırılır. İcraçı insan, yaxud hansısa avtomatik qurğu ola bilər.
Emalın icraçısı ətraf mühitdən giriş informasiyası alır. Giriş informasiyası, eləcə də müəyyən əməliyyatların nəticələri gələcəkdə istifadə edilmək üçün yaddaşda saxlanılır. Daxil edilmiş və saxlanmış informasiya emal olunur. Emalın nəticəsində çıxış informasiyası alınır.
İnformasiyanın emalının əsas mərhələləri
Giriş (daxiletmə)
Çevrilmə (emal)
Çıxış
Saxlanma
Bəzən kompüterdə “informasiyanın emalı” anlayışı dar mənada işlədilir. Belə ki, “emal” dedikdə prosessorun gördüyü iş nəzərdə tutulur, giriş, çıxış və saxlanma isə ayrıca proseslər kimi göstərilir.