18. Üçölçülü qrafika
-
Bunlardan hansılar fəza fiqurlarıdır?
-
Bu fiqurlardan hansını Paint qrafik redaktorunda çəkmək daha çətin olar?
Şəkillər üzərində sadə əməliyyatlar üçün nəzərdə tutulmuş Paint qrafik redaktoru ilə aşağı siniflərdən tanışsınız. Bu proqramda yaradılan şəkillər ikiölçülüdür. Kompüterdə müstəvi qrafik görüntülər və onların yaradılması texnologiyası ikiölçülü qrafika (2D-qrafika) adlanır. Həcmli qrafik obyektlərə və onların yaradılması texnologiyasına isə üçölçülü qrafika (3D-qrafika) deyilir.
AÇAR SÖZLƏR
İkiölçülü qrafika
Üçölçülü qrafika
Modelləşdirmə pəncərəsi
Sürükləmə
Qrafik primitivlər
Üçölçülü qrafik obyektlər yaratmaq və onlarla işləmək üçün müxtəlif qrafik redaktorlar hazırlanmışdır. Peşəkarlar üçün olan 3D-redaktorlarında işləməyi öyrənmək elə də asan deyil. Buna baxmayaraq tədris məqsədilə nəzərdə tutulmuş proqramlar da mövcuddur. Belə qrafik redaktorlardan biri də sərbəst yayılan və çox əlverişli interfeysə malik SketchUp proqramıdır (“skeçap” kimi oxunur). SketchUp proqramının pullu versiyası da vardır: SketchUp Pro. Ancaq proqramın yeni versiyası çıxdıqda “köhnəlmiş” versiya sərbəst yayılır.