İnformasiyanın emal edilməsinin iki növünü fərqləndirirlər:
1.
Yeni informasiyanın, yaxud yeni məzmunun alınması.
2.
Məzmun saxlanılmaqla formanın dəyişdirilməsi.
Riyazi məsələlərin, eləcə də məntiqi mühakimələr əsasında müxtəlif məsələlərin həlli informasiyanın emalının birinci növünə aiddir. Məsələn, müstəntiqin cinayətkarı müəyyən etməsi, alimin apardığı tədqiqatlar, insanın düşdüyü vəziyyəti təhlil edərək çıxış yolunu tapması kimi hallarda emal nəticəsində yeni məzmunda informasiya alınır.
İkinci növ emala mətnin bir dildən başqa dilə tərcüməsini, ədədlərin bir say sistemindən digərinə çevrilməsini aid etmək olar. Çünki burada yalnız informasiyanın təqdimolunma forması dəyişir, məzmun isə dəyişməz qalır.
Araşdıraq-öyrənək
Təqdim olunan təlimat əsasında ölkəmizdə informasiya cəmiyyətinin nə zaman qurulacağının təqribi proqnozunu verin: Dövlət Statistika Komitəsinin saytından (www.stat.gov.az ) istifadə etməklə Azərbaycanda əhalinin məşğulluğu ilə bağlı son 10 ilin statistik göstəricilərini araşdırın; hazırda əhalinin neçə faizi aqrar, neçə faizi sənaye, neçə faizi xidmət sahəsində çalışır? İnformasiya sahəsinə aid fəaliyyət növlərini müəyyən edin; son 10 ildə bu fəaliyyət növü ilə məşğul olan əhalinin artım dinamikası necədir?
Öyrəndiklərinizi yoxlayın
1.
Bəşər tarixində hansı informasiya inqilabları olmuşdur?
2.
İnformasiya cəmiyyətini xarakterizə edən cəhətlər hansılardır?
3.
Yaşadığımız cəmiyyət “informasiya cəmiyyəti” adlandırıla bilərmi?
4.
“İnformasiyanın emalı” dedikdə nə nəzərdə tutulur?
5.
İnformasiyanın emalı qaydasını tapın və boş xanalarda hansı simvollar olacağını müəyyənləşdirin.

Giriş informasiyası | Çıxış informasiyası
--- | ---
TƏBRİZ |
SAVALAN | D
ARAZ |
URMİYA | G