AÇAR SÖZLƏR
Kod
Kodlaşdırma
Dekodlaşdırma
Təbii dil
Formal dil
Əlifba
İnformasiyanın saxlanması və ya başqasına ötürülməsi zamanı onun hansı formada verilməsi çox önəmlidir. Məsələn, zəif eşidən adamın informasiyanı səs şəklində qəbul etməsi çətindir. Görmə qabiliyyətim itirmiş insan informasiyanı əsasən eşitmək və toxunmaqla alır.
İnformasiyanın hansı formada verilməsindən və necə ötürülməsindən asılı olmayaraq, o, həmişə müəyyən dil vasitəsilə təqdim olunur. Verilən informasiyanı insan heç də həmişə qavraya bilmir. Bunun başlıca səbəbi verilən informasiyanın dilini bilməməsidir. Bu mənada riyaziyyatın dilini bilməyən C = 2πr, fizikanın dilini bilməyən v = s/ t , kimyanın dilini bilməyən NaCl yazılarını anlamayacaq.
Dillər iki qrupa ayrılır: təbii dillər və formal dillər. Təbii dillər şifahi və ya yazılı formada olan danışıq dilləridir. Bəzi hallarda mimika vəjestlər, xüsusi işarələr (məsələn, yol işarələri) danışıq dilini əvəz edə bilir. Formal dillər insanın müxtəlif fəaliyyət sahələri üçün yaradılmış və öz əlifbası, qrammatik qaydaları, sintaksisi olan xüsusi dillərdir. Formal dillərə nümunə olaraq musiqi dilini (not yazılarını), riyazi dili (düsturları), proqramlaşdırma dillərini göstərmək olar.
İstənilən dilin əsasında xüsusi sistemli simvollar (işarələr) yığını - əlifba dayanır. Hər bir təbii, yaxud formal dildəki söz və ifadə həmin dilin əlifbası vasitəsilə verilir.
İnformasiyanı saxlamaq, ötürmək, yaxud emal etmək üçün bir təqdimolunma formasından daha əlverişli başqa formaya keçirilməsinə kodlaşdırma deyilir.