Bu fraqmentdə dövr sayğacı olan i dəyişəninin alacağı qiymətlər range funksiyası vasitəsilə təyin olunur. Bu funksiya tam ədədlərdən ibarət ardıcıllıq yaradır. Mötərizədə göstərilmiş son qiymət həmin ardıcıllığa daxil olmur. Nümunədə bu funksiya 1-dən 100-dək ədədlər ardıcıllığını yaradır. Əgər ardıcıllığın başlanğıc qiyməti 0 olarsa, range(0, 101) əvəzinə, range(101) yazılışından da istifadə etmək olar.
Dövr dəyişəninin dəyişmə addımı. Susqunluqla range funksiyası hər növbəti ədədin əvvəlkindən 1 vahid böyük olduğu ardıcıllığı qurur. Ancaq range funksiyasına üçüncü arqument - dövr dəyişəninin dəyişmə addımını əlavə etməklə bu qaydanı dəyişmək olar. Növbəti proqram 10-dan 1-dək natural ədədlərin kvadratını azalan sıra ilə çıxışa verir:
for k in range(10, 0, -1):
print (k*k)
Bu nümunədə addım -1-ə bərabərdir, yəni hər növbəti ədəd əvvəlkindən 1 vahid kiçikdir. Xatırlatmaq lazımdır ki, son qiymət olan 0 ardıcıllığa daxil deyil. Başqa bir nümunə:
for i in range(0, 101, 5):
print (i)
Bu proqram fraqmentinin icrası nəticəsində 0-dan 100-dək ədədlər 5 addımı ilə (0, 5, 10, ..., 100) çıxışa verilir. range funksiyasının ikinci arqumenti 101 götürülüb ki, i dəyişəninin son qiyməti 100-ə bərabər olsun.
Məsələ. Aşağıdakı proqram fraqmentinin icrası nəticəsində ekrana nə çıxarılacaq?
for j in range(0, 11, 3):
print (j, end="")
print (j)
Həlli: Dövr sayğacı 0-dan 10-dək 3 addımı ilə 0, 3, 6, 9 qiymətlərini alır. Ona görə də dövr daxilində bu qiymətlər bir-birinin ardınca çıxışa verilir. Dövrdən çıxdıqdan sonra j dəyişənin son qiyməti olan 9 ədədi yenidən həmin sətirdə çıxışa verilir. Beləliklə, son olaraq çıxış sətri 03699 şəklində olur.
break və continue operatorları. Bu operatorlar proqramda bəzi hissələri adlamağa imkan verir.

- break operatoru idarəetməni dərhal cari dövrdən sonrakı operatora ötürür.