Təqdimat fərdi baxış üçün nəzərdə tutulubsa, ona danışıq da əlavə etmək olar. Belə təqdimatda məruzəçiyə gərək qalmır və həmin təqdimat təkrar-təkrar nümayiş etdirilə bilər. Bəzi təqdimat proqramlarında danışığı yazmaq üçün xüsusi imkanlar vardır. Məsələn, PowerPoint proqramında bu məqsədlə Slide Show menyusunun Record Narration komandasından istifadə etmək olar.
Təqdimatlara video faylların əlavə olunması səs fayllarında olduğu kimidir.
Əslində, təqdimata səs və video faylların özləri deyil, onlara istinadlar əlavə olunur. Təqdimat faylını bir kompüterdən başqa kompüterə köçürən zaman əlavə olunmuş faylların da köçürmək lazımdır. Bu məqsədlə belə faylların köçürülmə zamanı “unudulmaması” üçün onları təqdimat faylı ilə eyni qovluqda saxlamaq məsləhət görülür.
Araşdıraq-öyrənək
1.
Keçən dərsdə hazırladığınız təqdimatı açın. Onun birinci slaydına səs faylı əlavə edin. (Əgər təqdimat konstitusiyaya həsr olunubsa, bunun üçün musiqisi Ü.Hacıbəylinin olan “Azərbaycan marşı’nı seçə bilərsiniz). Növbəti slayda həmin mövzuya uyğun video əlavə etməyə çalışın.
2.
Təqdimatın sonuna yeni slayd əlavə edin. Bu slayda “Təşəkkür edirəm!” yazısını və “alqış” səslərini əlavə edin. Təqdimatı nümayiş edin.
Öyrəndiklərinizi yoxlayın
1.
Slayda səs necə artırılır?
2.
Bir slayddan başqasına keçid effektinə səsi necə artırmaq olar?
3.
Slayda əlavə olunmuş səs faylının slayd açılan zaman öz-özünə səslənməsi üçün nə etmək lazımdır?
4.
Təqdimat faylını bir kompüterdən başqasına köçürən zaman nə üçün ona əlavə olunmuş səs və video faylları da ayrıca olaraq köçürmək lazımdır?
5.
“Addım-addım” bölümündə verilmiş çalışmaları PowerPoint proqramında yerinə yetirin.