Nəsil ağacını daha yığcam da göstərmək olar. Aşağıdakı sxem köklü ağaca bir nümunədir.
Berullilərin nəsil ağacının sxemi
Ağacşəkilli strukturdan informatikada da geniş istifadə olunur. Məlumdur ki, diskdə informasiya müəyyən nizamla saxlanılır: fayllar qovluqlarda, qovluqlar başqa qovluqlarda yerləşdirilir. Diskin özü isə bu iyerarxiyanın başlanğıcı, başqa sözlə, kökü olur. Əməliyyat sistemi fayl sisteminin görüntüsünü kompüterin ekranında ağac formasında göstərir:
Ağacşəkilli strukturda faylı tapmaq üçün onun yolunu bilmək lazımdır. Faylın yolu onun yerləşdiyi diskin məntiqi adından (məsələn, C:, D:) və bir-birindən “\” simvolu ilə ayrılmış iç-içə qovluqların adlarından ibarət olur.
C:\Ensiklopediya\Elm\Riyaziyyat\
C:\Ensiklopediya\Təhsil\
C:\My Documents\
Axtarılan fayl adı sonuncu göstərilmiş qovluqda yerləşir. Faylın yolunun onun adı ilə birləşməsinə faylın tam adı deyilir.
C:\Ensiklopediya\Elm\İnformatika\LOGO.pdf
C:\My Documents\informatika\Orman.bmp
C:\ALP\alplogo.exe
Müəyyən növ məsələlərin həllində ağacşəkilli strukturdan istifadə etmək çox əlverişli olur. Örnək olaraq bir məsələyə baxaq. Robot yalnız iki komandanı anlayıb icra edir: 1) 3 əlavə et, 2) 2-yə vur. Komandalar ardıcıllığını necə yerinə yetirmək lazımdır ki, 11 ədədindən 80 ədədi alınsın?