12. Proqramda dövr
Çəyirtkə ədəd oxunun 0 nöqtəsindədir. Onun komandalar
siyahısına yalnız irəli 5 və geri 3 komandaları
daxildir. Çəyirtkə blok-sxemdə göstərilmiş alqoritm
üzrə hərəkət edir.
-
Alqoritmin icrasından sonra çəyirtkə hansı
nöqtədə olacaq?
-
Hər komanda neçə dəfə təkrarlanacaq və belə
alqoritmlər necə adlanır?
Fəaliyyət
Python dilində bildiyiniz operatorlardan istifadə etməklə 1-dən 10-dək natural ədədləri ekrana çıxaran proqram yazın və onu kompüterdə yığıb icra edin.
Nəticəni müzakirə edək:
-
Ekrana daha çox ardıcıl natural ədəd çıxarmaq lazım gəlsəydi, proqramı necə dəyişərdiniz?
-
Bu məsələnin həllini daha yığcam formada ALPLogo mühitində necə yazmaq olar?
Bəzi məsələlərin həll alqoritmində müəyyən komandalar qrupunu bir neçə dəfə yerinə yetirmək lazım gəlir. Əlbəttə, təkrarlanan komandalar qrupunu alqoritmdə tələb olunan sayda yazmaq olar. Ancaq bu yol səmərəli deyil. Əgər komandaların və təkrarların sayı çoxdursa, alqoritmin yazılışı uzun alınar. Bundan başqa, bir çox alqoritmlərdə təkrarların sayı qabaqcadan məlum olmur və yalnız proqramın icrası zamanı aydınlaşır. Bu problemi aradan qaldırmaq üçün xüsusi alqoritmik strukturdan - dövrdən istifadə olunur. Təkrar-təkrar icra olunan komandalar qrupu dövrün gövdəsi adlanır.
Alqoritmdə dövrlər iki şəkildə ola bilir. Bir halda təkrarların sayı qabaqcadan (dövrün başlanğıcınadək) məlum olur; məsələn, 100 kərpici on-on bir yerdən başqa yerə daşımalısınızsa, siz eyni hərəkətləri 10 dəfə təkrarlayacağınızı əvvəlcədən bilirsiniz.