Bu, Python proqramlaşdırma mühitinin bir hissəsi olan Python örtüyüdür (Python shell). Ardıcıl gələn üç “böyükdür” işarəsi (>>>) çağırış adlanır.
Hansısa faydalı kodu başqa proqramlarda da istifadə etmək üçün Python dilində modullardan istifadə olunur. Modullar funksiya, dəyişən və başqa obyektlərdən ibarət daha böyük, daha güclü proqramlardır.
Bəzi modullar Python dilinin öz daxilindədir. Bəzi modulları isə ayrıca yükləmək olar. Məsələn, oyun proqramları yazmaq üçün Python-un özünün tkinter modulundan, yaxud kənar PyGame modulundan yararlanmaq olar. Görüntülərlə işləmək üçün PIL, üçölçülü qrafika üçün Panda3D kimi modullar vardır. Modullar proqrama import komandası vasitəsilə qoşulur (yüklənir). Məsələn, import tkinter komandası tkinter modulunu cari proqrama qoşur. Python dilində turtle adlı xüsusi modul vardır ki, onun köməyi ilə aşağı siniflərdən tanıdığınız Bağanın hərəkətlərini proqramlaşdıra bilərsiniz.
Araşdıraq-öyrənək
Komanda sətrində çağırış işarəsindən sonra import turtle komandasını yazıb <Enter> klavişini basın. Sonra t = turtle.Pen() komandasını yazın və yenidən <Enter> klavişini basın. Yeni Python Turtle Graphics pəncərəsi açılacaq. İndi ardıcıl olaraq aşağıdakı komandaları klaviaturadan daxil edin, hər sətrin sonunda <Enter> klavişini basın.
>>> t.forward(100)
>>> t.right(90)
>>> t.forward(100)
>>> t.right(90)
>>> t.forward(100)
>>> t.right(90)
>>> t.forward(100)
Bu komandalar toplusunu “Fəaliyyət” bölümündə ALPLogo dilində verilmiş proqramla müqayisə edin. Hər iki işin nəticəsində nə alındı?
Öyrəndiklərinizi yoxlayın
1.
Böyük proqramların hazırlanma mərhələləri hansılardır?
2.
Translyatorun vəzifəsi nədir?
3.
Kompilyator və interpretator arasında fərq nədədir?
4.
Modul nədir və o, proqrama hansı komanda vasitəsilə yüklənir?