4. İnformasiyanın ölçülməsi
Rəvayətə görə, Lakoniyanın Sparta şəhərinə yaxınlaşan Makedoniya çarı II Filipp spartalılara belə bir müraciətnamə göndərir:
“Mən bütün Yunanıstanı fəth etmişəm, dünyanın ən yaxşı qoşunu məndədir. Təslim olun, çünki əgər şəhərin darvazalarını sındırsam, əgər qala divarlarını dağıtsam, əgər Spartanı zorla alsam, onda heç kəsə aman verilməyəcək və şəhər yerlə yeksan olunacaq!”
Bu müraciətnaməyə spartalıların cavabı çox qısa olmuşdur - “Əgər”.
-
Spartalılar bu cavabla makedoniyalılara nə demək istəmişdilər?
-
“Lakonizm”, “lakonik ifadə” nə deməkdir və onun bu rəvayətlə hansı əlaqəsi var?
Fəaliyyət
Riyazi dildən (düsturlardan) istifadə etməklə aşağıdakı informasiyaları yığcam formada yazın. Hər mətndə istifadə olunan simvolların sayını müəyyən edin.

İnformasiya | Yığcam forması
--- | ---
1. Toplananların yerini dəyişdikdə cəm dəyişmir. 2. Orta sürət gedilən yolun bu yolun gedilməsinə sərf olunan zamana nisbətinə bərabərdir. 3. Su molekulu iki hidrogen, bir oksigen atomundan ibarətdir. |

Nəticəni müzakirə edək:
-
Yığcam formanın həcmi orijinal formadan neçə simvol azdır?
-
Hansı halda açıq formadan, hansı halda yığcam formadan istifadə etmək əlverişli olur?