Axtarılan faylın təxmini ölçüsünü və dəyişdirilmə tarixini bilməklə də onun tapılmasını asanlaşdırmaq olar. Bunun üçün axtarış zamanı geniş süzgəcdən istifadə olunur. Axtarış sətrində
axtarılan sözü daxil edərkən sətrin aşağısında Date modified (Dəyişdirilmə tarixi) və Size (Ölçü) düymələri əks olunur. Düymələrin birini seçib parametrin konkret qiymətini daxil etməklə axtarılan faylı daha tez tapmaq mümkündür.
Bildiyiniz kimi, əlverişsiz yerlərdə (iç-içə qovluqlarda) saxlanılan proqramları tez başlatmaq üçün çox zaman iş masasında onların qısayolları yaradılır. İş masasındakı simgənin faylın özünə, yoxsa qısayoluna məxsus olduğunu simgənin aşağısındakı kiçik oxa görə bilmək olur. Qısayol faylın özü deyil, onun ünvanının saxlandığı ayrıca fayldır. Ona görə də qısayolun uzaqlaşdırılması faylın özünə təsir etmir.
Faylın qısayol simgəsinə görə birbaşa onun özünün saxlandığı qovluğa keçmək üçün:
1.
Siçanın göstəricisini qısayol simgəsinin üzərinə aparıb siçanın sağ düyməsini çıqqıldadın.
2.
Kontekst menyusunda Properties bəndini seçin. Açılan pəncərənin Target sətrində faylın özünün olduğu yerin yolu əks olunacaq.
3.
Həmin yerə keçmək üçün Open File Location düyməsini çıqqıldadın.
Araşdıraq-öyrənək
1.
İş masasında bir neçə qısayol simgəsini seçin və hər bir simgə üçün əsas faylın harada yerləşdiyini müəyyən edin.
2.
Hər hansı lokal disk, yaxud həmin diskdə ixtiyari bir qovluq seçin. Məsələn, Local disk D:. Həmin qovluqda adında “ms” hərflərinə rast gəlinən və ölçüsü kiçik (10-100 KB aralığında) olan bütün faylları axtarıb tapın.
Öyrəndiklərinizi yoxlayın
1.
Faylın onlarla, yüzlərlə qovluğun hansında olduğu məlum deyilsə, onu necə tapardınız?
2.
Axtardığınız faylın adını bilmirsinizsə, onu necə taparsınız?
3.
Əgər iş masasında Documents qovluğu əks olunmursa, onun içində saxlanılan konkret faylı necə açmaq olar?
4.
“Qaranlıq otaqda qara pişiyi tapmaq çətindir, illah da ki pişik otaqda olmaya ” aforizmi ilə kompüterdə axtarış arasında hansı oxşarlıq ola bilər? Bu aforizmin müəllifi haqqında nə bilirsiniz?